Man sterf ná hy glo inbrekers agternasit | Maroela Media
Man sterf ná hy glo inbrekers agternasit
'n Man is Woensdag in die vroeë oggendure dood nadat hy op 'n kleinhoewe aan die Wes-Rand geskiet is toe hy glo vlugtende inbrekers agternagesit het.
Kapt. Appel Ernst, woordvoerder van die polisie, het aan Maroela Media gesê die voorval het tussen Dinsdagaand 23:00 en Woensdagoggend 04:15 op 'n kleinhoewe in die Hillside-omgewing in Randfontein gebeur.
Volgens Ernst het twee mans in die huis op die kleinhoewe geslaap toe een van die mans wakker geword het van die geluid van mense binne die huis. "Hy het vermoedelik die ander man wakker gemaak en toe die verdagtes agternagesit wat besig was om van die toneel te vlug. Die tweede man in die huis het gehoor hoe 'n skoot buite die huis afgevuur word. Toe hy uitgaan, het hy die eerste man met 'n ernstige skietwond in sy kop buite die huis aangetref," het Ernst verduidelik.
Die man is dadelik na 'n plaaslike hospitaal gehaas, vanwaar hy per helikopter na 'n ander hospitaal vervoer sou word. Hy het egter gesterf voordat hy na die tweede hospitaal oorgeplaas kon word.
Dit het by nadere ondersoek aan die lig gekom dat daar by die huis ingebreek is terwyl die mans geslaap het. 'n Televisie en selfone is uit die huis gesteel. Volgens Ernst het die inbrekers deur 'n venster toegang tot die huis verkry.
Ernst het gesê die oorlewende is erg getraumatiseerd deur die voorval. Die oorledene was ongeveer 23 jaar oud.
Brig. Mashole Jacob Manamela, bevelvoerder van die Randfontein SAPD, het tydens sy besoek aan die toneel sy skok uitgespreek oor die brutaliteit van die aanval. "Ons sal geen steen onaangeroer laat in ons ondersoek na die saak nie. Ons innige medelye gaan aan die naasbestaandes van die oorledene," het Manamela gesê.
Sake van moord en huisbraak word ondersoek en niemand is nog in hegtenis geneem nie.
Enigiemand met meer inligting wat die ondersoekspan kan help, word versoek om lt.kol. Steven Ramathlape by 011 278 8100 te skakel.
EFF doen weer beroep vir beset van grond
Poppie-moord: Ma, stiefpa gevonnis
Len · 2 jare gelede
Ons leef in 'n oorlogsone. Dis net soos oorlog.
Bok · 2 jare gelede
Ja, ons lewe in "Ganster paradis" (GP)
Wanneer ons reg lewe en aan die drie enige God glo en bely is die stryd 3/4 gewone.
@Bok, jy is absoluut reg ons moet reg lewe en die land en sy mense het jou gebede nodig. Maar doen asseblief vir my en myself 'n reuse guns deur nie in hierdie land te bly nie, sodat jy kan bid in veiligheid en nie biddend op jou knieë doodgemaak word nie.